CELEX: 22020D0002
Language: lt
Date: 1576540800000
Title: AKR ir ES ambasadorių komiteto sprendimas Nr. 3/2019 2019 m. gruodžio 17 d. priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį [2020/2]

3.1.2020   
               
               
                  LT
               
               
                  Europos Sąjungos oficialusis leidinys
               
               
                  L 1/3
               
            
         AKR IR ES AMBASADORIŲ KOMITETO SPRENDIMAS Nr. 3/2019
         2019 m. gruodžio 17 d.
         priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį [2020/2]
         AKR IR ES AMBASADORIŲ KOMITETAS,
         atsižvelgdamas į Partnerystės susitarimą tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių, pasirašytą 2000 m. birželio 23 d. Kotonu (1), ypač į jo 15 straipsnio 4 dalį ir 16 straipsnio 2 dalį kartu su 95 straipsnio 4 dalimi,
         kadangi:
         
                     (1)
                  
                  
                     Partnerystės susitarimas tarp Afrikos, Karibų jūros bei Ramiojo vandenyno grupės valstybių (toliau – AKR) ir Europos bendrijos bei jos valstybių narių, pasirašytas 2000 m. birželio 23 d. Kotonu, (toliau – AKR ir ES partnerystės susitarimas) įsigaliojo 2003 m. balandžio 1 d. ir turi būti taikomas iki 2020 m. vasario 29 d.;
                  
               
                     (2)
                  
                  
                     remiantis AKR ir ES partnerystės susitarimo 95 straipsnio 4 dalies pirma pastraipa, 2018 m. rugsėjo mėn. pradėtos derybos dėl naujo AKR ir ES partnerystės susitarimo (toliau – naujasis susitarimas). Kadangi naujasis susitarimas nebus parengtas taikyti iki dabartinės teisinės bazės galiojimo pabaigos dienos, būtina patvirtinti pereinamojo laikotarpio priemones, kad būtų pratęstas AKR ir ES partnerystės susitarimo nuostatų taikymas;
                  
               
                     (3)
                  
                  
                     AKR ir ES partnerystės susitarimo 95 straipsnio 4 dalies antroje pastraipoje numatyta, kad AKR ir ES Ministrų Taryba patvirtina bet kokias pereinamojo laikotarpio priemones, kurių gali prireikti iki naujojo susitarimo įsigaliojimo;
                  
               
                     (4)
                  
                  
                     2019 m. gegužės 23 d. AKR ir ES Ministrų Taryba įgaliojimus patvirtinti pereinamojo laikotarpio priemones perdavė AKR ir ES Ambasadorių komitetui (2) pagal AKR ir ES partnerystės susitarimo 15 straipsnio 4 dalį.
                  
               
                     (5)
                  
                  
                     todėl AKR ir ES Ambasadorių komitetui tikslinga pagal AKR ir ES partnerystės susitarimo 95 straipsnio 4 dalį priimti sprendimą pratęsti AKR ir ES partnerystės susitarimo nuostatų taikymą iki 2020 m. gruodžio 31 d. ar kol įsigalios naujasis susitarimas arba kol Sąjungos ir AKR valstybių naujasis susitarimas bus pradėtas laikinai taikyti, priklausomai nuo to, kuri diena ankstesnė;
                  
               
                     (6)
                  
                  
                     AKR ir ES partnerystės susitarimo nuostatos bus taikomos siekiant išlaikyti Sąjungos bei jos valstybių narių ir AKR valstybių santykių tęstinumą. Todėl pereinamojo laikotarpio priemonės nėra skirtos AKR ir ES partnerystės susitarimui iš dalies pakeisti, kaip numatyta jo 95 straipsnio 3 dalyje,
                  
               PRIĖMĖ ŠĮ SPRENDIMĄ:
         
            1 straipsnis
            AKR ir ES partnerystės susitarimo nuostatų taikymas pratęsiamas iki 2020 m. gruodžio 31 d. ar kol įsigalios naujasis susitarimas arba kol Sąjungos ir AKR valstybių naujasis susitarimas bus pradėtas laikinai taikyti, priklausomai nuo to, kuri diena ankstesnė.
         
         
            2 straipsnis
            Šis sprendimas įsigalioja 2020 m. kovo 1 d.
         
         
            Priimta 2019 m. gruodžio 17 d. Briuselyje.
            
               
                  AKR ir ES ministrų tarybos vardu
               
               
                  AKR ir ES ambasadorių komiteto vardu
               
               
                  Pirmininkė
               
               Marja RISLAKKI
            
         
         
            (1)  OL L 317, 2000 12 15, p. 3. AKR ir ES partnerystės susitarimas buvo iš dalies pakeistas 2005 m. birželio 25 d. Liuksemburge pasirašytu susitarimu (OL L 209, 2005 8 11, p. 27) ir 2010 m. birželio 22 d. Uagadugu pasirašytu susitarimu (OL L 287, 2010 11 4, p. 3).
         
            (2)  2019 m. gegužės 23 d. AKR ir ES Ministrų Tarybos sprendimas Nr. 1/2019 dėl įgaliojimų perdavimo AKR ir ES ambasadorių komitetui dėl sprendimo priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį [2019/920] (OL L 146, 2019 6 5, p. 114).